钦定古今图书集成/理学汇编/学行典/第066卷 > 易经 > 《乾卦》
## 钦定古今图书集成/理学汇编/学行典/第066卷 > 易经 > 《乾卦》

“利”者，义之和也。

〈程传〉《利》者，和合于义也。

又

利物足以和义。

〈程传〉和于义，乃能利物，岂有不得其宜而能利物者乎。〈大全〉程子曰：“阴为小人，利为不善，不可一概论。夫阴助阳以成物者，君子也；其害阳者，小人也。夫利和义者，善也；其害义者，不善也。”又曰：“义安处便是利。”毅斋沈氏曰：“义与利，自人心言之，则义为天理，利为人欲，自天理言之，则利者义之宜，义者利之公。公天下之利，则举天下万物各正其性命矣。”